สถานีขนส่งผู้โดยสารกรุงเทพ (จตุจักร)
การวิพากษ์วิจารณ์

เมื่อวันที่ 29 ธันวาคม พ.ศ. 2566 นายศุภณัฐ มีนชัยนันท์ สมาชิกผู้แทนราษฎรกรุงเทพมหานคร เขต 9 พรรคก้าวไกล ได้ออกมาเปิดเผยถึงประเด็นปัญหาของสถานีขนส่งผู้โดยสารกรุงเทพ (จตุจักร) เกี่ยวกับความปลอดภัยและการชำรุดของสิ่งอำนวยความสะดวกภายในสถานีที่ขาดการดูแลและซ่อมบำรุงจนทำให้เกิดความไม่สะดวกกับผู้มาใช้บริการ ซึ่งสถานีขนส่งผู้โดยสารกรุงเทพ (จตุจักร) เป็นสถานีขนส่งผู้โดยสารหลักอีกแห่งหนึ่งของกรุงเทพมหานครที่มีผู้ใช้บริการในช่วงเทศกาลสูงถึง 60,000-100,000 คน / วัน และกล่าวหาว่าพรรคเพื่อไทยที่ดูแลกระทรวงคมนาคมไม่ดำเนินการดูแลแก้ไขปัญหาดังกล่าว ระบุเป็นข้อปัญหาจำนวน 14 ข้อ ประกอบไปด้วย
บันไดเลื่อน 5 ตัว ทั้งหมดเสีย ไม่สามารถใช้การได้
ไม่มีลิฟต์โดยสารให้บริการ
อุปกรณ์ดับเพลิงประจำสถานีเสียหาย 11 จุดจากทั้งหมด 15 จุด
ห้องปฐมพยาบาลในสถานียังไม่เปิดให้บริการ
ห้องให้นมบุตรสำหรับผู้โดยสารยังไม่เปิดให้บริการ
พื้นที่ท่าเทียบรถไม่มีระบบปรับอากาศ ทำให้ประชาชนต้องสูดดมควันไอเสียจากรถและฝุ่นละออง PM 2.5
เครื่องจำหน่ายตั๋วอัตโนมัติไม่มีผู้ใช้งานทำให้สูญเสียงบประมาณโดยใช่เหตุ
ทางเดินเท้าไม่ใช้การออกแบบแบบอารยสถาปัตย์ (Universal Design) ที่เอื้อต่อคนพิการ และลำบากต่อบุคคลทั่วไป
แสงสว่างไม่เพียงพอ ทำให้ขาดความปลอดภัย มีจุดเสี่ยงภัยอยู่หลายจุด
มีพื้นที่ทิ้งร้างจนมีผู้บุกรุกไปอาศัยอยู่
ห้องน้ำมีสภาพไม่ดีและมีกลิ่นไม่พึงประสงค์
ป้ายบอกทางออกแบบไม่ดี ทำให้เกิดความสับสนทั้งชาวไทยและชาวต่างชาติ
การคิดค่าบริการเกินกว่ากฎหมายกำหนดของรถแท็กซี่และมอเตอร์ไซค์รับจ้างในพื้นที่
ขาดการเชื่อมต่อขนส่งมวลชนจากตัวสถานีไปยังสถานีรถไฟฟ้าบีทีเอส
ซึ่งข้อปัญหาดังกล่าวมีการแจ้งไปยังรัฐบาลตั้งแต่ 3 เดือนก่อน แต่ก็ยังไม่มีการดำเนินการแก้ไขปรับปรุงแต่อย่างใด และแสดงความกังวลว่าสถานีขนส่งผู้โดยสารกรุงเทพ (จตุจักร) เป็นเหมือนกับหน้าตาของประเทศอีกด้าน เนื่องจากเป็นศูนย์กลางการเดินทางทั้งของชาวไทยและชาวต่างชาติ จึงอยากให้ช่วยดูแลและปรับปรุงให้ดีขึ้น รวมถึงมีข้อร้องเรียนเพิ่มเติมจากการลงพื้นที่ไปดูสถานีล่าสุดว่ามีปัญหาของการขายตั๋วผี ที่ขายตั๋วโดยสารรถโดยสารระหว่างจังหวัดเกินราคาที่กฎหมายกำหนด และที่นั่งพักคอยที่ไม่เพียงพอ
ในขณะที่ บริษัท ขนส่ง จำกัด โดย นางสาวระพิพรรณ วรรณพินทุ รักษาการแทนกรรมการผู้จัดการใหญ่ ได้ออกมาชี้แจงถึงประเด็นปัญหาดังกล่าว ว่าสถานีขนส่งผู้โดยสารกรุงเทพ (จตุจักร) อยู่ภายใต้การดูแลของบริษัท ขนส่ง จำกัด (บขส.) ซึ่งเป็นรัฐวิสาหกิจในประเภทจดทะเบียนบริษัท เพื่อบริการประชาชนแบบไม่ขอรับการสนับสนุนงบประมาณแผ่นดิน และเช่าพื้นที่ดังกล่าวจากการรถไฟแห่งประเทศไทยในการดำเนินงานสถานีขนส่ง ได้ชี้แจงถึงประเด็นปัญหาดังกล่าวทั้ง 14 ข้อ
ส่วนของระบบโครงสร้างพื้นฐานที่ชำรุด เช่น บันไดเลื่อน, ห้องปฐมพยาบาล, ห้องให้นมบุตร, จุดดับเพลิง และไม่มีเครื่องปรับอากาศบริเวณท่าเทียบรถ ว่าได้ใช้งบประมาณของบริษัทในการดำเนินการซ่อมบำรุงโครงสร้างพื้นฐานต่าง ๆ มาตลอด ส่วนของบันไดเลื่อนมีการใช้งานมานานกว่า 26 ปีตั้งแต่เริ่มใช้สถานี ทำให้เมื่อชำรุดทรุดโทรมจึงไม่สามารถหาอะไหล่ทดแทนได้ แม้บางตัวจะใช้งานได้แต่ก็จะปิดในช่วงเทศกาลด้วยเหตุผลด้านความปลอดภัย ส่วนของลิฟท์ จุดดับเพลิง และเครื่องปรับอากาศยืนยันว่าสามารถใช้งานได้ทุกจุด ห้องปฐมพยาบาล ห้องให้นมบุตร สามารถใช้งานได้ เพียงแต่ต้องแจ้งเจ้าหน้าที่ประจำห้อง เพราะหาเปิดอยู่ตลอดอาจเป็นจุดเสี่ยงในการก่อเหตุอาชญากรรม ในขณะที่พื้นที่ที่มีการทิ้งร้างนั้นเป็นพื้นที่พาณิชย์ อยู่นอกบริเวณอาคารสถานี เดิมใช้เชื่อมต่อกับเขตเดินรถที่ 8 ขององค์การขนส่งมวลชนกรุงเทพ (ขสมก.) แต่ไม่มีผู้เช่าใช้งานต่อในช่วงปี พ.ศ. 2563-2566 จึงได้ปิดทำการบริเวณดังกล่าวเพื่อเตรียมรื้อถอนเพื่อก่อสร้างเป็นศูนย์กลางการขนส่งคมนาคม (Transportation Hub) ตามนโยบายรัฐบาลซึ่งอยู่ระหว่างการจัดทำผังและแบบในการพัฒนา จะแล้วเสร็จภายใน 1 ปี
ส่วนของการบริการและการเชื่อมต่อของผู้โดยสาร บขส. ได้ชี้แจงว่าสามารถเดินทางเข้าสู่สถานีได้จากระบบขนส่งมวลชนสาธารณะได้จากรถประจำทางหลายสาย และได้ดำเนินการตามนโยบายรัฐบาลในการเชื่อมโยงกับ รฟท. ในการหยุดส่งผู้โดยสารขาเข้าเชื่อมโยงไปยังรถไฟที่สถานีกลางกรุงเทพอภิวัฒน์ ซึ่งดำเนินการมาตั้งแต่วันที่ 15 ธันวาคม พ.ศ. 2566 และมีผู้ใช้บริการจำนวนมาก และประสานงานกับ ขสมก. ให้เข้ามาเทียบรถในบริเวณสถานีจำนวน 12 สาย เริ่มทดลองให้บริการในเดือนธันวาคม พ.ศ. 2566 มีผู้ใช้บริการมากถึง 77,000 ราย และจะมีการเพิ่มสายเข้ามาให้บริการในอนาคต ปัญหาส่วนของแท็กซี่และรถจักรยานยนต์รับจ้างเถื่อนที่เข้ามาให้บริการนั้นเชื่อมโยงกับปัญหาผู้มีอิทธิพล บขส. ได้ประสานงานกับสำนักงานตำรวจแห่งชาติและหน่วยงานที่เกี่ยวข้องเข้ามาดำเนินการแก้ไขปัญหาและจับกุมผู้กระทำความผิด ซึ่งบริษัทจะดำเนินการอย่างเด็ดขาด
อีกประเด็นปัญหาที่ส่งผลกระทบต่อการให้บริการเนื่องจากบริษัทประสบปัญหาขาดทุนในช่วงเวลา 3 ปีที่ผ่านมาจากทั้งปัญหาการแพร่ระบาดของโควิด-19 และความนิยมในการใช้บริการลดลง ซึ่งบริษัทพึ่งจะกลับมาทำกำไรได้ในปี พ.ศ. 2566 โดยจะดำเนินการปรับปรุงข้อปัญหาตามที่ได้รับแจ้งมาและพัฒนาบริการในทุก ๆ ด้านให้ดีขึ้น